钦定古今图书集成/理学汇编/学行典/第265卷 > 徐则
## 钦定古今图书集成/理学汇编/学行典/第265卷 > 徐则

按《隋书隐逸传》：“徐则，东海郯人也。幼沈静，寡嗜欲。受
业于周弘正，善三元，精于议论，声擅都邑。则叹曰：‘名
者实之宾，吾其为宾乎’？遂怀栖隐之操，杖策入缙云
山。后学数百人，苦请教授，则谢而遣之。不娶妻，常服
巾褐。陈太建时，应召来，憩于至真观。期月，又辞入天
台山，因绝谷养性，所资唯松水而已。虽隆冬沍寒，不”
服绵絮，太傅徐陵为之刊山立颂。初在缙云山，太极
真人徐君降之曰：“汝年出八十，当为王者师，然后得
道也。”晋王广镇扬州，知其名，手书召之曰：“夫道得众
妙，法体自然，包涵二仪，混成万物，人能弘道，道不虚
行。先生履德养空，宗元齐物，深明义味，晓达法门，悦
性冲元，怡神虚白，餐松饵术，栖息烟霞，望赤城而待
风云，游玉堂而驾龙凤。虽复藏名台岳，犹且腾实江
淮，藉甚嘉猷，有劳寐寤，钦承素道，久积虚襟，侧席幽
人，梦想岩穴。霜风已冷，海气将寒，偃息茂林，道体休
悆。昔商山四皓，轻举汉庭；淮南八公，来仪藩邸。古今
虽异，山谷不殊，市朝之隐，前贤已说，导凡述圣，非先
生而谁？故遣使人，往彼延请，想无劳束帛，贲然来思，
不待蒲轮，去彼空谷，希能屈己，伫望披云。”则谓门人
曰：“吾今年八十一，王来召我，徐君之旨，信而有征。”于
是遂诣扬州。晋王将请受道法，则辞以时日不便。其
后夕中，命侍者取香火，如平常朝礼之仪，至于五更
而死，支体柔弱如生，停留数旬，颜色无变。晋王下书
曰：“天台真隐东海徐先生，虚确居宗，冲元成德，齐物
处外，检行安身，草褐蒲衣，餐松饵术，栖隐灵岳，五十
馀年。卓矣仙才，飘然胜气，千寻万顷，莫测其涯。寡人
钦承道风，久餐德素，频遣使乎，远此延屈，冀得虔受
上法，式建良缘。至止甫尔，未淹旬日，厌尘羽化，反真
灵府，身体柔软，颜色不变，经方所谓尸解地仙者哉？
诚复师礼未申，而心许有在，虽忘怛化，犹怆于怀。丧
事所资，随须供给。霓裳羽盖，既且腾云，空椁馀衣讵
藉坟垄，但杖舄犹存，示同俗法。宜遣使人送还天台
定葬。”是时自江都至于天台，在道多见，则徒步，云得
放还。至其旧居，取经书道法分遗弟子。仍令净扫一
房，曰：“若有客至，宜延之于此。”然后跨石梁而去，不知
所之。须臾尸柩至，方知其灵化，时年八十二。晋王闻
而益异之，赗物千段，遣画工图其状貌，令柳𧦬为之。
《赞》曰：可道非道，常道无名。上德不德，至德无盈。元风
扇矣。而有先生，夙炼金液，怡神玉清。石髓方软，云丹
欲成。言追葛稚，将侣茅嬴。我王遥属，爰感灵诚。柱下
暂启，河上“沈精，留符告信，化杖飞声。永思灵迹，曷用
摅情。时披素缯，如临赤城。”时有建安宋玉泉、会稽孔
道茂、丹阳王远知等，亦行辟谷，以松水自给，皆为炀
帝所重。